**Elegii de primăvară**

*Florin T. Roman*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

după George Topîrceanu

I.

De prin lunci, de prin poieni

s-a desprins un zvon bizar,

ce-a-mpletit în zori de zi

salbe lungi de chihlimbar,

versuri dulci de poezii

pentru flori

albe, de crin

şi viori

de cer senin.

Primăvară în culori,

Viaţă trăită din plin!

II.

Încet, discret, reînfrunzeşte codrul

Şi soarele-i tot mai strălucitor,

Revin ţărani străbuni, precum li-i modrul,

Cu pluguri şi cu grape, pe ogor.

Prin iarba verde ies la drum gândacii

Şi păsările vin în ţară iar,

Gelos şi umed, vesel şi sprinţar,

Vântul sărută mai cu jind copacii.

De prin tufişuri

Şi mărăcini,

De prin desişuri

Şi vizuini,

Ies ursuleţii,

Râşii, mistreţii

Şi veveriţele

Prin aluniş,

Ieş şi căpriţele,

Ies şi vulpiţele,

Şi prepeliţele

În luminiş.

O rândunică

Îşi spală-n baltă

Penajul sur.

O rămurică

În plop tresaltă

De bun augur.

E sărbătoare peste tot în ţară,

Se-mbracă iar natura-n primăvară,

O toacă bate la o mănăstire,

De Învierea Domnului dă ştire.

Copiii ies şi ei din case, blocuri,

Pe uliţe, prin parcuri, pe maidane,

Se zbenguie, aleargă, joacă jocuri,

Îşi duc copilăria în ghiozdane.

III.

Nori uşori pe cerul ud,

Muguri moi pe ramul crud,

Glas de miei

Şi brebenei,

Fluturaşi şi ghiocei.

Primăvară, din ce vis

Ne aduci ritmuri de cânt?

Din ce colţ de paradis

Picuri viaţă pe pământ?

Eşti frumoasă şi o ştii,

An de an te-aştept să vii.

Eşti cântată de viori,

De pictori

Şi scriitori,

Stânele te-aşteaptă-n cale,

Vântu-ţi face loc prin sat,

Undele-ţi zâmbesc în vale,

Fetele pe înserat.

Tu, mireasă de-împărat,

Cu voal de cer brodat

Şi rochie de trandafiri

Peste piele de brocart

Tatuată cu zefiri

Şi surâs de zbor înalt,

Faci zăpezile să stea

Neclintite în decor

Şi să plângă-n urma ta

Mistuindu-se de dor.

Şi cobori din munţi senin

Cu alai împărătesc

Şi cu zile care cresc

Peste dealuri şi câmpii

Într-un dans uşor, sublim

Şi-n zâmbete de copii.

Primăvară, te iubim!